Degi íslenskrar náttúru fagnað um allt land á mánudaginn Örnefni , stjörnur , náttúruljóð , jarðfræði , jurtalitun , útikennsluapp , laxalíf , skipulagsuppdrættir , náttúruratleikur og kvikmyndafrumsýning er meðal þess sem almenningi gefst kostur á að kynna sér og njóta á Degi íslenskrar náttúru , sem fagnað verður um allt land á mánudag , 16. september . Sigurður Ingi Jóhannsson umhverfis - og auðlindaráðherra mun í tilefni dagsins veita fjölmiðlaverðlaun umhverfis - og auðlindaráðuneytisins og Náttúruverndarviðurkenningu Sigríðar í Brattholti á sérstakri hátíðarsamkomu við Elliðavatnsbæinn sem hefst klukkan 13:30 á mánudag . Eftirtaldir eru tilnefndir til Fjölmiðlaverðlaunanna : Guðbjörg Gissurardóttir , ritstjóri tímaritsins Í boði náttúrunnar , Páll Steingrímsson , kvikmyndagerðarmaðurog Svavar Hávarðsson , blaðamaður á Fréttablaðinu . Náttúruverndarviðurkenning Sigríðar í Brattholti er veitt einstaklingi sem hefur unnið markvert starf á sviði náttúruverndar . Dagskrá á Vesturland ; 14:30 Snæfellsnes Þjóðgarðurinn Snæfellsjökull . Umhverfisstofnun býður upp á ferð í rútu þar sem verkefnið „ Ljóð í náttúru “ verður kynnt . Áð verður á nokkrum völdum stöðum þar sem ljóðaskiltum hefur verið komið fyrir . Mæting á gestastofu þjóðgarðsins á Hellnum kl. 14:30 . 16:30 Akranes . Í tilefni af Degi íslenskrar náttúru 16. september bjóða Landmælingar Íslands til örnefnagöngu undir leiðsögn Ásmundar Ólafssonar . Mæting er kl. 16:30 í Akranesvita . Þaðan verður gengið að Aggapalli . Boðið verður upp á tónlistaratriði í Akranesvita og kaffi og kleinur á Aggapalli . Sjá auglýsingu . 18:00 – 22:00 Borgarfjörður Í tilefni af Degi íslenskrar náttúru verður kvöldopnun í Hespuhúsinu sem staðsett er í Árnesi við Andakílsárvirkjun . Þar geta gestir kíkt ofan í litunarpottana og fræðst um íslenska jurtalitunarhefð . Nánar um Hespuhúsið á Facebook . 20:00 Stykkishólmur Í tilefni af Degi íslenskrar náttúru , 16. september , býður Náttúrustofa Vesturlands upp á fræðsluerindi um viðburði síðasta vetrar í Kolgrafafirði . Róbert A. Stefánsson flytur erindi sitt og Menju von Schmalensee , Líf og dauði í Kolgrafafirði , á ráðhúsloftinu í Stykkishólmi . Allir velkomnir . Loks má nefna að afmælisbarn dagsins , Ómar Ragnarsson , frumsýnir þrjár kvikmyndir í Bíó Paradís : Heimilda - og fræðslumyndina „ Akstur í óbyggðum “ og tvö tónlistarmyndbönd .